Frederiksværk, den 20. april 2023

Kære medlemmer, sponsorer og interesserede!

Med håb om, at I alle har haft en fortrinlig påske og nydt den første rigtig lune forårsdag med fuldt blus på solen.

Hospice har været smukt pyntet med påskeliljer, grene, påskeæg og påskeharer overalt, og hver stue på hospice har fået sin egen smukke påskebuket.

Hvis man er så heldig, som jeg var forleden dag, da jeg mødte ind på en vagt, bliver man mødt med den smukkeste musik fra fællesstuen på hospice, hvor en af de frivillige på hospice et par timer efter sin vagt impulsivt sad og spillede for nogle patienter og deres pårørende i fællesstuen - pragtfuldt syntes jeg, og der blev hygget med kaffe og kage medens alle nød den gode musik.

Der har siden nyhedsbrevet af januar 2023 været afholdt adskille musikarrangementer, og musikkalenderen er godt fyldt op i denne og også næste måned. Pandekagevognen ruller fortsat til stor glæde på patienter og pårørende, og yderligere tiltag med øget  besøg af kaffe/kagevogn m.v. er sat i gang til glæde også for de frivillige, der på denne måde får en yderligere chance for at hygge med patienterne og deres pårørende.

Den daglige ledelse består fortsat af Lotte Martens(konstitueret hospiceleder) og Rikke Maaløe (virksomhedsansvarlig overlæge). De varetager opgaven som en sideordnet ledelse- foreløbigt det næste halve år, og til den tid vil bestyrelsen for hospice afgøre den videre fremtid.

Lotte Martens orienterer herved lidt om, hvorledes det daglige arbejde på hospice forløber, og ligeledes om, hvorledes det fremad ønskes.

"Vi arbejder sammen blandt andet med at åbne huset mere til omverdenen og styrke samarbejdet med vores Støtteforening.

Vi har nedsat et udvalg på tværs med repræsentanter fra huset til at systematisere ansøgninger om donationer fra fonde og virksomheder.

Lægebemandingen har været på halv kraft siden nytår, men vi har nu ansat to dygtige læger, der begge er startet den 1 april. Niels er geriater (specialist i medicinske sygdomme/ældresygdomme) og Preben er onkolog (kræftspecialist) og vi glæder os meget til samarbejdet med dem. Sammen med Rikke, som er anæstesi-læge, har vi nu et meget stærkt lægefagligt tre-kløver.

Vi nyder blomstrende potter i haven og på patienternes terrasser, som vores frivillige ”have-team” har kreeret. I det hele taget har huset stor glæde af de frivilliges indsats, som også omfatter roligt nærvær hos patienter med angst og uro og toner fra vores flygel, når Troels lader talentet få frit løb.

Et tema-døgn på Konventum i Helsingør d.8-9 maj venter hele det faste personale. Vi vil få glæde af Jacob Birkler og en konsulent fra Dispuk, som skal gøre os mere nysgerrige og bevidste og dygtigere til den konstruktive dialog.

Det glæder vi os meget til og takker vikarer og frivillige for at gøre det muligt".

Som det har været annonceret i dagspressen og i forlængelse af ønsket om et mere åbent hospice har der den 18. april været afholdt et åbent hus møde på hospice, hvor flere gjorde brug af muligheden for også at se hospice inde fra. Mødet foregik alt imens vores husorkester spillede lystigt i fællesstuen, og et par enkelte dansetrin på gangen, kunne det også blive til, alt i alt en dejlig lys tirsdag, men høj sol og de nyudsprungne blomstrende buske.

Som tidligere varslet skal Støtteforeningen for Arresødal Hospice afholde sit årsmøde/generalforsamling den 27. april 2023, og vedhæftet findes dels indkaldelsen til generalforsamlingen med dagsorden og omtalen i dagspressen. En meget stor opfordring skal her lyde om at støtte vor forening og møde op til generalforsamlingen. Som omtalt byder foreningen på lidt mad og drikke, og af hensyn til indkøb bedes tilmelding ske, som det er anført i annonceringen til foreningens formand Mo.

Det vil glæde alle i bestyrelsen at kunne hilse på så mange af vore medlemmer og sponsorer m.v. som overhovedet muligt, så afsæt nu tid til et dejligt møde, hvor det naturligvis vil handle om foreningens arbejde, men hvor der også vil blive budt på lidt uformelt samvær.

Som formanden nævner i dagspressen, får foreningen for at kunne fortsætte sit arbejde brug for erhvervelse af nye medlemmer, der kunne ønske sig at lægge et godt stykke arbejde i og med Arresødal Hospice, så forhåbentlig på gensyn den 27. april 2023. Der kan ikke tydeligt nok gøres opmærksom på, at det er af overordentlig stor betydning, at foreningen kan opnå de nødvendige bestyrelsesmedlemmer. Konsekvensen af manglende tilslutning vil være, at foreningen ikke kan fortsætte, hvilket igen vil betyde meget store savn på hospice som f.eks. blomster omkring på hospice, musik og meget mere.

Naturligvis intet nyhedsbrev uden vores påmindelse om at

**HUSKE**

at det er nu du/I skal huske at betale kontingent til Støtteforeningen for Arresødal Hospice. Kontingentets størrelse fremgår nedenfor, ligesom kontonummer ligeledes fremgår nedenfor. Det er ikke muligt for foreningen at udsende girokort til medlemmerne, så benyt venligst dette kontonummer

**Reg. nr. 3572-10084431** eller **Mobilepay 87652** (Husk at opgive navn og mailadresse).

Det er af meget stor vigtighed for støtteforeningen, at vi modtager kontingent fra så mange medlemmer som muligt.

Det er ligeledes af overordentlig stor vigtighed for Støtteforeningen for Arresødal Hospice, at såvel foreningen som hospice bliver kendt i hele det område, som hospice dækker. Som tidligere i nyhedsbreve anført, gælder dette hele Nordsjælland (det gamle Frederiksborg Amt), og det vil glæde foreningen oprigtig meget, hvis vore medlemmer sponsorer m.v. vil være os behjælpelige hermed ved at fortælle om såvel hospice som støtteforeningens arbejde for patienter og deres pårørende, og således at Arresødal Hospice med hele dets helt ekstraordinære beliggenhed kan slå rod over alt i vort opland.

**Bliv medlem af støtteforeningen**

Hvis du ikke allerede er medlem, kan du blive medlem og derigennem støtte foreningens arbejde.

**Individuelle medlemmer kr. 200,- p.a.**

**Par medlemskab kr. 300,- p.a.**

**Foreninger m.fl. Kr. 500,- pa.**

Indsæt på konto **Reg. nr. 3572-10084431** eller **Mobilepay 87652** (Husk at opgive navn og mailadresse)

**Gaver til foreningen**

**​**Støtteforeningen for Arresødal Hospice er godkendt af SKAT til at modtage gaver, som i henhold til ligningslovens § 8a er fradragsberettigede på giverens selvangivelse. Godkendelsen er opnået i kraft af foreningens medlemskab i Hospice Forum Danmark.

Som skatteyder kan man i 2023 få fradrag op til i alt 17.700 kr. for gaver til godkendte foreninger og institutioner, herunder Støtteforeningen for Arresødal Hospice. Der er ingen nedre beløbsgrænse, så man kan altså også få fradrag for små gavebeløb.  Ægtefæller har hvert sit fradrag årligt.

Gaver til Støtteforeningen for Arresødal Hospice kan indbetales til følgende bankkonto:

**Reg. nr. 2540 - Kontonr. 4394235216**

Kontoen administreres af Hospice Forum Danmark, som overfører gaverne til Støtteforeningen for Arresødal Hospices egen bankkonto.

Ved indbetaling af en gave, som man ønsker at få fratrukket på selvangivelsen, skal oplyses CPR nr., så Hospice Forum Danmark kan indberette til SKAT om giveren og det modtagne beløb.

Som tidligere nævnt i støtteforeningens nyhedsbreve, vil undertegnede meget gerne fra jer alle modtage ideer til eventuelle historier, der kunne fortælles i støtteforeningens regi, ideer til eventuelle events eller eventuelle tiltag til foreningens nærmere kontakt til vort opland.

Med venlig hilsen

STØTTEFORENINGEN FOR ARRESØDAL HOSPICE.

Inge-Lise Oster

Redaktør

Tlf.: 20 87 54 44

Bilag: